SET ปิดเช้าบวก 2 จุด ตามตปท. รับ “เฟด” คงดบ. – แรงซื้อหุ้นกลาง – เล็ก หนุน
SET ปิดเช้าบวก 2 จุด ตามตปท.ที่รีบาวด์ทางเทคนิคหลัง “เฟด” คงดอกเบี้ยและทำQE อีกทั้งรับแรงซื้อหุ้นกลาง – เล็กท่ามกลางโควิดยังระบาดหนักในปท. คาดบ่ายนี้ตลาดคงแกว่งคล้ายช่วงเช้าหลังไร้ปัจจัยบวก พร้อมให้แนวรับ 1,530 แนวต้าน 1,550 จุด
29 ก.ค. 2564

นายชัยยศ จิวางกุร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่เช้านี้เกิดเทคนิคเคิลรีบาวด์ขึ้นมา หลังธนาคารกลางสหรัฐฯ (เฟด) คงอัตราดอกเบี้ยนโยบาย และจะยังคงซื้อพันธบัตรตามมาตรการผ่อนคลายเชิงปริมาณ (QE) รวมทั้งประธานเฟดยังกล่าวว่า คงอยู่ห่างไกลจากการปรับขึ้นอัตราดอกเบี้ย
อย่างไรก็ตามแต่ตลาดบ้านเราบวกได้เล็กน้อย จากแรงซื้อหุ้นขนาดกลาง – เล็ก ตามปัจจัยเฉพาะตัว เนื่องจากตลาดฯยังกังวลสถานการณ์การแพร่ระบาดโควิด-19 หลังจากจำนวนผู้ติดเชื้อโควิดรายวันทำนิวไฮต่อเนื่องทะลุ 17,000 ราย 
ทั้งนี้ให้ติดตามการทยอยประกาศผลประกอบการของกลุ่ม Real Sector ต่อไป ซึ่งวันนี้ก็จะมีงบฯของ บริษัท ปูนซิเมนต์ไทย จำกัด(มหาชน) หรือ (SCC) และ บริษัท ปตท. สำรวจและผลิตปิโตรเลียม จำกัด (มหาชน) หรือ (PTTEP) อีกทั้งให้ติดตามภาวะเศรษฐกิจรายเดือนของแบงก์ชาติด้วย
สำหรับแนวโน้มการลงทุนในช่วงบ่ายนี้ นายชัยยศ กล่าวว่า ตลาดฯคงจะแกว่งตัวคล้ายช่วงเช้า หลังจากที่ยังไม่มีปัจจัยบวกมาผลักดันตลาดฯให้ขึ้นไปได้แรง พร้อมให้แนวรับ 1,530 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่       
DTAC มูลค่าการซื้อขาย 1,822.97 ล้านบาท ปิดที่ 34.25 บาท เพิ่มขึ้น 2.25 บาท
ADVANC มูลค่าการซื้อขาย 1,223.82 ล้านบาท ปิดที่ 178.00 บาท เพิ่มขึ้น 2.00 บาท
KBANK มูลค่าการซื้อขาย 1,216.91 ล้านบาท ปิดที่ 103.00 บาท ลดลง 0.50 บาท 
SCGP มูลค่าการซื้อขาย 1,127.56 ล้านบาท ปิดที่ 68.25 บาท เพิ่มขึ้น 3.50 บาท          
AOT มูลค่าการซื้อขาย 951.46 ล้านบาท ปิดที่ 57.25 บาท ลดลง 1.50 บาท